KLASA: 034-06/24-01/26

URBROJ: 711-02-01/02-2024-2

Zagreb, 20. svibnja 2024.

**IVANA RIBARIĆ MAJANOVIĆ**

**Predmet: očitovanje na zahtjev Ivane Ribarić Majanović,**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) dana 14. svibnja 2024. g. pod KLASA: 034-06/24-01/26 zaprimilo je zahtjev za očitovanjem koji je podnijela Ivana Ribarić Majanović.

U podnesenom zahtjevu podnositeljica navodi da je na parlamentarnim izborima bila kandidatkinja Socijal-demokratske partije u V. izbornoj jedinici te je u radnom odnosu u Hrvatskim šumama, a uz to je nositeljica obiteljskog poljoprivrednog gospodarstva (u daljnjem tekstu: OPG) upisana u Upisnik poljoprivrednih gospodarstava i Upisnik subjekata u ekološkoj proizvodnji. Podnositeljica ističe kako je moguće da dođe do zamjene kandidata koji će biti saborski zastupnik te da je ona jedna od mogućih kandidatkinja pa stoga postavlja upit može li biti i dalje nositeljica OPG-a te ukoliko ne može kako riješiti navedenu situaciju odnosno može li OPG prenijeti na supruga.

Zahtjev u ovom predmetu odnosi se na tumačenje odredbi („Narodne novine“, broj 143/21. i 36/24., u daljnjem tekstu ZSSI), stoga Povjerenstvo povodom podnesenog zahtjeva na temelju članka 32. stavka 1. podstavka 3., 4. i 5. ZSSI-a na 41. sjednici održanoj 20. svibnja 2024.g., podnositeljici daje očitovanje, kako slijedi.

Člankom 17. stavkom 2. ZSSI-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti. Stavkom 3. istoga članka propisano je da prethodno odobrenje Povjerenstva iz stavka 2. ovoga članka nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje primitka po osnovi autorskih, patentnih i sličnih prava intelektualnog i industrijskog vlasništva te za stjecanja primitaka i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje.

Člankom 5. stavka 1. točke a) Zakona o obiteljskom poljoprivrednom gospodarstvu („Narodne novine“, broj 29/18., 32/19. i 18/23.) propisano je da je OPG organizacijski oblik gospodarskog subjekta poljoprivrednika fizičke osobe koji radi stvaranja dohotka samostalno i trajno obavlja djelatnost poljoprivrede i s njom povezane dopunske djelatnosti, a temelji se na korištenju vlastitih i/ili unajmljenih proizvodnih resursa te na radu, znanju i vještinama članova obitelji.

Prema točki b) citiranog članka, djelatnost poljoprivrede obuhvaća biljogojstvo, stočarstvo i s njima povezane uslužne djelatnosti sukladno skupinama 01.1, 01.2, 01.3, 01.4, 01.5 i 01.6 Nacionalne klasifikacije djelatnosti, a prema točki d) dopunske djelatnosti na OPG-u su proizvodne i uslužne djelatnosti povezane s poljoprivredom koje omogućuju bolje korištenje proizvodnih kapaciteta te bolje korištenje znanja, vještina i rada članova OPG-a.

Člankom 5. stavkom 1. točkom i) Zakona o obiteljskom poljoprivrednom gospodarstvu propisano je da je nositelj OPG-a izabrani član OPG-a koji je nositelj prava i obveza OPG-a, a u svojstvu odgovorne osobe predstavlja i upravlja OPG-om.

Člankom 13. stavkom 1. Zakona o obiteljskom poljoprivrednom gospodarstvu propisano je da fizička osoba iz članka 9. stavaka 1. i 2. toga Zakona može u organizacijskom obliku OPG-a obavljati dopunske djelatnosti proizvodnje poljoprivrednih i prehrambenih proizvoda na OPG-u, proizvodnje neprehrambenih proizvoda i predmeta opće uporabe na OPG-u, pružanja ugostiteljskih, turističkih i ostalih usluga na OPG-u i pružanja ostalih sadržaja i aktivnosti na OPG-u.

Stoga se OPG smatra poslovnim subjektom u smislu odredbi ZSSI-a, a nositelj OPG-a smatra se članom OPG-a i osobom koja upravlja tim poslovnim subjektom.

Povjerenstvo tumači da je člankom 17. stavkom 3. ZSSI-a propisana iznimka od dopuštenosti obavljanja drugih poslova u smislu stalnog i redovitog zanimanja za vrijeme obnašanja javne dužnosti uz pribavljenu prethodnu suglasnost Povjerenstva iz članka 17. stavka 2. ZSSI-a, kojom je iznimkom obuhvaćeno obavljanje samostalne poljoprivredne djelatnosti.

Prema tome, sukladno članku 17. stavku 2. ZSSI-a obveznicima je dopušteno da istovremeno uz obnašanje dužnosti obavljaju samostalnu poljoprivrednu djelatnost putem OPG-ova.

Međutim, imajući u vidu odredbu članka 18. stavka 1. ZSSI-a koja obveznicima zabranjuje obavljanje poslova upravljanja poslovnim subjektom, ukoliko je OPG registriran i za obavljanje dopunskih djelatnosti u smislu odredbi Zakona o obiteljskom poljoprivrednom gospodarstvu, obveznik ne bi mogao biti nositeljem takvog OPG, jer bi se tada radilo o obavljanju poslova upravljanja poslovnim subjektom registriranim za obavljanje djelatnosti koje nisu navedene člankom 17. stavkom 3. ZSSI-a te bi obveznik morao poslove upravljanja OPG-om prenijeti na drugog člana OPG-a, odnosno drugog člana OPG-a upisati kao nositelja istog.

Slijedom navedenog, ukoliko podnositeljica zahtjeva za očitovanjem postane saborska zastupnica ista može i nadalje biti nositeljica OPG-a pod uvjetom da se navedeni OPG bavi isključivo poljoprivrednom djelatnosti, dok u slučaju kada bi se navedeni OPG bavio dopunskim djelatnostima podnositeljica bi bila dužna prenijeti upravljanje OPG-om na drugu osobu s time da u tom slučaju nositelj OPG-a može biti član obitelji podnositeljice odnosno to može biti i njezin suprug.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Podnositeljici, putem e-maila
2. Objava na internetskoj stranici Povjerenstva
3. Pismohrana